Vana Tallinn

Vana Tallinn on Eesti liköör, mida valmistab Liviko alates 1960. aastast. Vana Tallinn on olnud Liviko edukaim eksporttoode, mida müüakse enam kui 30 riigis üle maailma. Vana Tallinn on Eesti tuntumaid sümboleid ja esindustoode.

Vana Tallinna likööri valmistatakse Jamaica rummist, ürtidest ning eksootilistest tsitrusviljadest. Likööri valmistamiseks kasutatakse ainult naturaalseid koostisosi, sealhulgas ehtsat vanillikauna, mis on maailmas üks väärtuslikumaid tooraineid. Täpset retsepti hoiab Liviko saladuses. Likööri valmistamine on töömahukas protsess ja suuresti käsitöö, joogi valmimiseks kulub ligi kuu.

Vana Tallinna likööri iseloomustab sametine eksootiline ja pisut vürtsikas maitse. Aroomis on tunda vanillikauna, tsitruseid, karamelli, toffee’d ja soojendavaid vürtse. Pisut mõrkja maitse ja eksootilise aroomi annab liköörile kaneelikoor.

Vana Tallinna retsepti mõtlesid 1960. aastal välja tsehhijuhataja Bernhard Jürno, tehase meister Jaan Siimo ja liköörimeister Ilse Maar. Valminud 45% vol Vana Tallinna liköör oli 1999. aastani ainus jook Vana Tallinna perekonnas, hiljem lisandusid 40% vol ja 50% vol liköörid.

Vana Tallinna tornikujuline pudel on inspireeritud Tallinna vanalinnast ja kujutab UNESCO maailmapärandi nimistusse kuuluva keskaegse linnamüüri torne.

Tooted 
Vana Tallinna liköör on saadaval 40%, 45% ja 50% vol. Vana Tallinna tooteperes on veel Vana Tallinn Cream'i kooreliköörid, Vana Tallinn Glögi, liköörid Vana Tallinn Wild Spices, Vana Tallinn Coffee Fusion, Vana Tallinn Dark Liquorice, Vana Tallinn Heritage Edition, Vana Tallinn Elegance ja Vana Tallinn Signature ning kokteilijook Vana Tallinn Spritz.

Vana Tallinn Baltic Sommelier Grand Prix 
Likööri Vana Tallinna järgi on saanud oma nime traditsiooniline Baltimaade parima sommeljee valimine. Vana Tallinn Grand Prix'd korraldab Liviko koostöös Eesti, Läti ja Leedu sommeljeede assotsiatsioonidega alates 2006. aastast. Võistluse eelvoorus testitakse sommeljeede erialaseid teadmisi nii kirjalikult kui ka erinevaid praktilisi ülesandeid sooritades. Finaalis tuleb professionaalseid oskusi näidata mitmesuguste üllatusülesannete täitmisel.

Vana Tallinn gala 
Vana Tallinn gala on ooperigala, mille traditsioonile panid üheskoos aluse Rahvusooper Estonia ja Liviko. Galakontsertidel esinevad nii Eesti ooperilauljad kui ka rahvusvaheliselt tunnustatud külalissolistid. Ooperigala toimub rahvusooper Estonias ja külalisetendusena Vanemuises.

Vana Tallinn gala on igal aastal pühendatud eri teemale. 2020. aastal oli Vana Tallinn gala pühendatud Pjotr Tšaikovski 180. sünniaastapäevale - galal astusid üles Estonia solistid metsosopran Juuli Lill, bariton Tamar Nugis, viiuldaja Mari Poll ja klarnetist Edmunds Altmanis koos bass Ain Angeri, tenor Juhan Tralla, sopran Mirjam Mesaki.

2019. aastal andis kultuuriminister Indrek Saar Livikole kultuurisõbra tiitli toetuse eest Rahvusooper Estoniale ja eraldi Vana Tallinn Gala eest.

Eksport 
Liviko ekspordis on Vana Tallinn üks edukamaid kaubamärke, Vana Tallinna tooteid müüakse ligi 30 riigis üle maailma. Liviko alustas 2018. aastal Vana Tallinna eksporti Hispaaniasse, 2019. aastal Indiasse.

Soomes valiti Vana Tallinn riigi 100. aastapäeva joogiks ning selleks puhuks villiti liköör erikujulisse kandilisse pudelisse. Ka Eesti Vabariigi 100. aastapäevaks villiti liköör juubelikujundusega pudelitesse.

Tunnustus 

 The Spirits International Prestige 2017 – I koht Vana Tallinn 40
 The International Wine and Spirit Competition 2017 – II koht, Vana Tallinn 40
 Comsumers Choise Award SIP – 2017 Vana Tallinn 40
 The International Wine and Spirit Competition 2017 – I koht, Vana Tallinn Elegance

 IWSC 2015 Silver – Vana Tallinn 40

 The Spirits International Prestige 2015 – I koht
 The International Wine and Spirit Competition 2014 – II koht, Vana Tallinn Signature
 Eesti parim alkohoolne jook 2014 – Vana Tallinn Signature
 Eesti parim alkohoolne jook 2013 – Vana Tallinn Winter Spice
 Eesti parim alkohoolne jook 2011 – Vana Tallinn Heritage

 The Spirits International Prestige 2010 – I koht
 The International Wine and Spirit Competition 2010 – I koht

 International Spirits Competition 2010 – kuldmedal
 The International Wine and Spirit Competition 2010 – kuldmedal
 Tunnustatud Maitse 2009
 Estonian Spirit Challenge 2007 – kuldmedal
 The International Wine and Spirit Competition 2006 – hõbemedal
 Estonian Spirit Challenge 2006 – trofee
 Tunnustatud Maitse 2005
 Eesti parim ekspordipotentsiaaliga toiduaine 2000

Viited

Välislingid 

 Vana Tallinn Ice Cream valiti tuleviku tegijate lemmikuks Postimees, 29. aprill 2015

Eesti alkohoolsed joogid